google/wiki40b huggingface dataset:
מבצע לולב

מבצע לולב (משטרת חוסאן) הוא פעולת תגמול שנערכה בליל הושענא רבה תשי"ז - 25 בספטמבר 1956 בחוסאן, כפר ערבי סמוך לבית לחם ולגוש עציון. הפעולה הייתה אחת האחרונות ולראשונה הופעל כוח חטיבתי יחדיו בפעולת תגמול.

הרקע

ב-23 בספטמבר ירו חיילים ירדנים ממוצב סמוך למנזר מר אליאס, במשתתפי כינוס ארכאולוגי שהתקיים ברמת רחל. כתוצאה מהירי נרצחו חמישה ונפצעו עשרות. הממשלה הירדנית טענה כי מדובר ב"חייל משוגע", טענה שהועלתה באופן קבוע במקרים מסוג זה, ומשקיפי האו"ם אישרו את הטענה, אף זאת לא בפעם הראשונה.
למחרת נרצחה ילדה ליד עין-אל באלאד שלמרגלות מושב עמינדב, והרוצחים קטעו את ידה ולקחו אותה עימם, כהוכחה להצלחתם, ופצעו את אמה. שתי פעולות אלה הגדישו את הסאה מבחינת ישראל. במקביל נרצח חקלאי בשדות קיבוץ מעוז חיים שליד בית שאן וחברו נפצע קשה. הרוצחים נמלטו מזרחה למדינת ירדן.

הפעולה

ממשלת ישראל אישרה לצה"ל לערוך פעולת תגמול ולפוצץ משטרה ירדנית באחד מהכפרים צוריף או חוסאן. הרמטכ"ל דיין קבע כי הפעולה תבוצע במשטרת חוסאן.
בפעולה השתתפו גדוד 890 של חטיבת הצנחנים, בפיקודו של רפאל איתן וגדוד נח"ל 88 של הנח"ל המוצנח, בפיקודו של מוטה גור, כוח ארטילרי ומטוס סיור, על הפעולה כולה פיקד סא"ל אריק שרון, מפקד חטיבת הצנחנים. המטרה הייתה לכבוש את מבנה המשטרה ליד הכפר חוסאן ולפוצץ אותו. גדוד 890 נשלח לפוצץ את המשטרה ואילו גדוד 88 נשלח לכבוש את כל מוצבי הגבול הירדנים הסמוכים למשטרה על מנת לאפשר נסיגה בטוחה מהמשטרה (מוצב אום קלעה, מוצב חורבת חמסה ומוצב הכפר חוסאן). במקביל נשלחו מספר כוחות משניים לחסום צירי גישה לתגבורות ירדניות. הפעולה בוצעה על פי התוכנית, תוך גרימת אבדות קשות לצבא ירדן - למעלה מחמישים לגיונרים נהרגו, המשטרה ומוצבי הגבול נהרסו ונשק נלקח כשלל. לצה"ל היו עשרה נופלים בקרב (3 בכיבוש המשטרה, 3 מפיצוץ מטען בכוח החסימה בין נחלין לחוסאן, ו-4 במוצב אום קלעה).
בפעולה זו קיבל רב"ט משה וייס את עיטור העוז: "לאחר שמפקדו נפל בקרב, הוא קיבל את הפיקוד על המחלקה והובילה קדימה עד להשגת המשימה. בפעולה זו נפצע והתעוור בשתי עיניו".
פעולת התגמול שלאחר משטרת חוסאן הייתה פעולת קלקיליה, ב-10 באוקטובר 1956, הגדולה והאחרונה בפעולות התגמול שקדמו למבצע סיני.

הנצחה

האנדרטה לחללי מבצע לולב הוקמה ממזרח למושב מבוא ביתר, בצד הכביש המוביל לבית לחם, במקום שממנו ניתן להשקיף אל משטרת חוסאן שנהרסה במבצע זה. לימים התרחב היישוב מבוא ביתר ושוליו נוגעים ברחבת האנדרטה.
צורת האנדרטה מורכבת ממגן דוד המעוצב באבן, ועליו סמלי צה"ל והצנחנים, הוא אנדרטה לנופלים. היא ניצבת על במה משושה, הבנויה מאבני גיר והמוצבת במקום ממנו יצאו הלוחמים לפעולה בליל 25-26 בספטמבר 1956. האנדרטה משקיפה אל המורדות המערביים של הר חברון, וחקוקים עליה שמותיהם של עשרת הנופלים והפסוק: "מנשרים קלו מאריות גברו", ומועד נפילתם: כ"א בתשרי תשי"ז.
המשפחות השכולות וחבריהם של הנופלים, הם שיזמו את הקמת האנדרטה, והיא תוכננה ועוצבה בידי א' משעלי. טקס גילוי האנדרטה התקיים ביום כ"ה באלול תשכ"ד (2.9.1964).  
במקום בו התמקמה חולית הפיקוד הקדמית החטיבתית בפיקודו של אריאל שרון ובנוכחות משה דיין, חודשה והוצבה האנדרטה מחדש, בסמוך לבריכת המים של היישוב. טקס חנוכת האנדרטה המחודשת נערך ביום רביעי כז' טבת תשע"ג, 9.1.2013.
בשנים האחרונות עורך בית ספר שדה כפר עציון טקס אזכרה לחללי הפעולה יחד עם משפחות הנופלים וחבריהם לנשק באנדרטה בתאריך הקרב, הושענא רבה, ופועל לפריצת שביל שינציח את המבצע.
סטניסלב דוברובין

סטניסלב דוברובין (ברוסית: Станислав Дубровин; נולד ב-2 בספטמבר 1974) הוא כדורגלן רוסי המשחק בעמדת החלוץ.
דוברובין שיחק בקבוצות רבות ברוסיה, ובעונת 2001/2002 הגיע לישראל וחתם במכבי קריית גת, איתה ירד לליגה הלאומית. בעונת 2002/2003 עבר להפועל פתח תקווה, ובעונה שלאחר מכן עבר למכבי פתח תקווה, עמה זכה בגביע הטוטו בעונתו הראשונה בקבוצה, ובמדיה שיחק עד עונת 2005/2006, אך לקראת סוף העונה עבר לקבוצת אלניה ולדיקווקז. לאחר שנתיים עזב את הקבוצה ושיחק בקבוצות נוספות ברוסיה. בשנת 2012 חתם בקבוצת אולימפיה גילינדז'ק.
פאלאצו גראסי

היסטוריה

הארמון, הוא אחד הארמונות האחרונים שנבנו לאורך התעלה הגדולה. בשל התקופה בה נבנה הארמון הוא יוצא דופן בחזיתו הנאו קלאסית - לעומת המבנים הסמוכים הבנויים בסגנון ביזנטי, רומנסקי, גותי ובארוק. הבדל נוסף בין חזית הארמון למבנים הסמוכים, הוא העדר כניסה מסחרית בחזית התעלה של הארמון (משפחת גראסי לא השתמשה בארמון כמרכז עסקיה, בשונה מהארמונות שנבנו עבור משפחות האצולה הוונציאניות לאורך התעלה).
משפחת גראסי מכרה את הארמון בשנת 1840, ומאז הוא נמכר מספר פעמים. בשנת 1983 רכשה את הארמון קבוצת פיאט, והמבנה שופץ על ידי הרוזן אנטוניו פוסקארי וידמאן רצוניקו במטרה להפוך את המבנה למוזיאון.
בשנת 2006 נרכש המבנה על ידי פרנסואה פינו על מנת להציג את אוספיו במבנה באופן זמני, עד למציאת משכן קבע בוונציה עבור האוספים הנרחבים.
דרך שלמה

היסטוריה

דרך סלמה (או דרך שלמה) החלה במעגל תנועה בפינת שדרות ירושלים (יפו) שנקרא בשם: "כיכר סלמה" שהיה למעשה "העתק מוקטן" של כיכר דיזנגוף בתל אביב ומשם המשיכה מזרחה אל הכפר הערבי שנקרא באותו השם. הבניין הראשון שהוקם באותה כיכר (שדרות ירושלים 11 פינת סלמה 2) שימש בתור חניון ותחנת יציאה עבור כירכרות ממנה יצאו אל כמה מקומות ברחבי הארץ.
כיכר השעון נבנתה בשנת 1906 כמרכז שלטוני אזורי של האימפריה העות'מאנית. כאמור, חיברה דרך שלמה בין הכפר סלמה ששכן באזור ליפו. לאחר פרעות תרפ"א ומאורעות תרפ"ט שימשה דרך סלמה כקו הגבול בין יפו ליישוב העברי בתל אביב. בשנת 1927 הוקם בדרך סלמה משק הפועלות הראשון על מנת לשמש כמרכז הכשרה לעולות לעבודה בחקלאות ובעת הקמת שכונת התקווה ב-1935 שימשה דרך סלמה כדרך הגישה העיקרית לשכונה.
במהלך מלחמת העצמאות בוצעו מתקפות כלפי השכונות הדרומיות מהכפר סלמה שריכז אליו כנופיות מהאזור . המתקפות נבלמו על ידי כוחות ההגנה ותושבי הכפר נטשו אותו במהלך המלחמה. לאחר קום המדינה שונה שם הכביש לדרך שלמה במטרה לשוות לו ציביון יהודי יותר, אך השם העברי לא נקלט.
הבנייה באזור זה מאופיינת במבנים עתיקים שנשתמרו מתקופות מוקדמות יחד עם בניינים מודרניים. כשאר שכונות דרום תל אביב מאופיין האזור בהזנחה.
סרט לגו

תקציר העלילה

הסרט מתרחש ביקום לגו בה דמות לגו רגילה בשם אמט בריקובסקי, אשר מזוהה בטעות כ"בונה-על מיוחד", מגויס להרפתקה לעצירת עריץ לגו גדול בשם לורד ביזנס (בעברית: האדון עסקים) אשר זומם להדביק את היקום יחד בדבק מגע ובכך למנוע כל תנועה או תזוזה בו. אל אמט מצטרפת לוחמת בונה מיוחדת בשם לוסי "ויילדסטייל" ונביא זקן בשם ויטרוויוס וחבורה של בנאי-על שכוללת את באטמן, הפיראט זקן-מתכת, בני איש-החלל והנסיכה יוני-קיטי. בנאי-על נוספים שמופיעים בסרט כוללים את סופרמן, וונדר וומן, האל ג'ורדן/הפקח הירוק, גנדלף, אברהם לינקולן, מיכאלנאג'לו ועוד.

הופעות קמאו

בסרט יש הופעות אורח של הרבה דמויות: גיבורי יקום DC של DC קומיקס: באטמן, סופרמן, וונדר וומן והאל ג'ורדן; דמויות מ"מלחמת הכוכבים" כגון האן סולו, לאנדו קלריסאן ו-C-3PO. בסרט מופיעות גם דמויות היסטוריות כגון ויליאם שייקספיר ואברהם לינקולן.

פרסים

"סרט לגו" היה מועמד בכל התחרויות האפשריות בתחום האנימציה, ואף שלא היה מועמד לפרס אוסקר בקטגוריית "סרט האנימציה הטוב ביותר", הוא היה מועמד לפרס גלובוס הזהב ואף זכה בפרס באפט"א לקולנוע בקטגוריה זו.

ספין אוף וסרט המשך

לאחר ההצלחה שני סרטי ספין-אוף יצאו ב-2017. "סרט לגו באטמן" ב-10 בפברואר, ו"סרט לגו נינג'גו" ב-22 בספטמבר.
ב-8 בפברואר 2019, צפוי לצאת סרט המשך בשם "סרט לגו 2: החלק השני".
פטריארך

בישראל

בישראל מכהנים שלושה פטריארכים. היררכיית הכבוד שלהם נובעת מהוותק ההיסטורי הרציף בארץ ישראל של הקהילה אותה הם מייצגים. לפיכך סדר החשיבות הוא: הפטריארכיה היוונית-אורתודוקסית, הפטריארכיה הארמנית-אורתודוקסית והפטריארכיה הלטינית.
התזמורת הסימפונית תל אביב

היסטוריה

התזמורת הופיעה בדרך קבע במרכז סוזן דלל השוכן בשכונת נווה צדק שבעיר. כמו כן היא הופיעה גם באולם רקנאטי במוזיאון תל אביב לאמנות, באולם הקונסרבטוריון הישראלי למוסיקה תל אביב ובתיאטרון נוגה שביפו.
התזמורת הייתה מייסודה של תזמורת העולים ומשך חייה נקבע מראש שכן היא הייתה תלויה בהקצבה של הוועדה הבין-משרדית לקליטת אמנים עולים, והקצבות אלה מוגבלות מראש לפרק זמן של שלוש שנים.
עם פירוק התזמורת נקלטו חלק מנגניה בתזמורת הסימפונית הישראלית ראשון לציון, ואיתי טלגם נאלץ לסיים את תפקידו כמנהל המוזיקלי והמנצח הראשי של התזמורת.
בשנת 1995 השתתפה התזמורת הסימפונית תל אביב בקונצרט טלוויזיוני לפורים ששודר לערוץ הראשון עם שלמה בראבא כמנצח.

כעופרת הרקיע

בשנת 1994 הוציאה התזמורת הסימפונית תל אביב דיסק בשם "כעופרת הרקיע", שכלל יצירות מאת מלחינים יהודים, ישראלים וצ'כים, בהשראת זיכרון גטו טרזין. בין היצירות – "שמי עופרת" של חיים פרמונט, "המקום האישי" של בן-ציון אורגד, "קונצ'רטינו" של ארווין שולהוף ועוד, של המלחינים גדעון קליין, ויקטור אולמן וראובן סרוסי. השתתפו בביצוע היצירות בדיסק מירה זכאי, יונתן זק, אנסמבל מוזיקה נובה, מקהלת האיחוד והמנצחים אבנר איתי, איתי טלגם, ולאונטי וולף.
מדד הזהב

ברפואה, מדד הזהב (באנגלית: gold standard test) הוא השם לבדיקת אבחון הנחשבת למדויקת ביותר בנמצא לקביעת קיומה של מחלה. בהרחבה, מדד כזה יתן תמיד תשובה מדויקת לשאלה בינארית בכל תחום, לאו דווקא ברפואה.
למדד זהב תאורטי יש רגישות של 100% וסגוליות של 100% (אם אין מדד כזה הרי שהכינוי יוכל להתייחס למדד הקרוב ביותר לכך), כלומר הבדיקה תזהה את כל החולים כחולים ואת כל הבריאים כבריאים ללא תוצאות חיוביות שגויות או שליליות שגויות.
לרוב מדדי זהב אינם אפשריים או בעייתים לביצוע במסגרת אבחון חולים. חלקם יקרים ומורכבים לביצוע, אחרים מסוכנים וכרוכים בתהליכים פולשניים כמו ניתוחים או ביופסיות וחלקם נערכים בצורה שאינה מאפשרת טיפול יעיל כמו בדיקה הכוללת מעקב לאורך זמן או נתיחה שלאחר המוות. את מדדי הזהב מחליפות בקליניקה הפרקטית בדיקות אבחון אחרות, מעשיות יותר, שרמת דיוקן ויכולת הניבוי שלהן מוערכות ביחס למדדי הזהב.
כאשר נמצאות בדיקות אבחון מדויקות יותר ממדדי הזהב הקיימים, הן מחליפות אותם והופכות למדדי הזהב החדשים.
מאטיי מיטרוביץ'

ציבאליה

מיטרוביץ' גדל במחלקות נוער של מועדונים קטנים, ובשנת 2011 עבר למחלקת הנוער של ציבאליה מליגת העל הקרואטית. ב-25 בפברואר 2012 ערך מיטרוביץ' את הופעת הבכורה שלו במועדון, כשנכנס כמחליף בדקה ה-65 בניצחון 1-0 על סלאבן בלופו במסגרת המחזור ה-19 בליגה. בעונתו הראשונה בקבוצה הבוגרת ערך מיטרוביץ' 4 הופעות ליגה. בעונת 2012/2013, שהסתיימה בירידתה של ציבאליה לליגת המשנה הקרואטית, ערך מיטרוביץ' 33 הופעות ליגה. בתחילת העונה הבאה הוסיף מיטרוביץ' 3 הופעות ליגה.

רייקה

לקראת עונת 2013/2014 חתם מיטרוביץ' ברייקה מליגת העל הקרואטית. ב-9 באוקטובר 2013 ערך מיטרוביץ' את הופעת הבכורה שלו במועדון, כששיחק 90 דקות בניצחון 11-0 במסגרת הגביע הקרואטי. ב-19 באוקטובר ערך מיטרוביץ' את הופעת הבכורה שלו בליגה, כששיחק 90 דקות בניצחון 3-0 על זאדאר במסגרת המחזור ה-13 בליגה. ב-13 במאי 2014 הבקיע מיטרוביץ' את שער הבכורה שלו במועדון, שער בדקה ה-36 בניצחון 2-0 על דינמו זאגרב במסגרת משחק הגומלין של גמר הגביע הקרואטי לעונת 2013/2014, בו זכתה רייקה. בעונתו הראשונה במועדון ערך מיטרוביץ' 8 הופעות ליגה.
ב-11 ביולי 2014 שיחק מיטרוביץ' 90 דקות בגמר הסופר קאפ הקרואטי, בו ניצחה רייקה את דינמו זאגרב בתוצאה 2-1. ב-2 באוקטובר ערך מיטרוביץ' את הופעת הבכורה שלו בשלב הבתים של ליגה האירופית, כששיחק 90 דקות בתיקו 2-2 נגד סביליה במסגרת שלב הבתים לעונת 2014/2015. ב-14 באפריל 2015 הבקיע מיטרוביץ' את שער הבכורה שלו בליגת העל הקרואטית, שער בדקה ה-59 בניצחון 4-1 על נ.ק. זאגרב במסגרת המחזור ה-28 בליגה. מיטרוביץ' ערך 26 הופעות ליגה בעונת 2014/2015, בהן הבקיע שער אחד. בעונת 2015/2016 ערך מיטרוביץ' 23 הופעות ליגה, בהן הבקיע שער אחד.

קריירה בינלאומית

ב-12 בנובמבר 2014 ערך מיטרוביץ' את הופעת הבכורה שלו בנבחרת קרואטיה, כשנכנס כמחליף בדקה ה-84 בהפסד 2-1 לנבחרת ארגנטינה במשחק ידידות. ב-6 באוקטובר 2016, בהופעתו השנייה בנבחרת, הבקיע מיטרוביץ' את שער הבכורה שלו, שער בדקה ה-68 בניצחון 6-0 על נבחרת קוסובו במסגרת מוקדמות מונדיאל 2018.
מישל טמר

ביוגרפיה

טמר הוא עורך דין, איש אקדמיה ופוליטיקאי ברזילאי אשר כיהן כסגן נשיא ברזיל מינואר 2011 ועד למינויו ב-12 במאי 2016 לנשיאהּ בפועל של ברזיל, למשך 180 יום, עד למיצוי הליכי החקירה בסנאט נגד הנשיאה דילמה רוסף, ועם השלמת תהליך ההדחה של דילמה רוסף מנשיאות ברזיל באוגוסט של אותה שנה התמנה לנשיא המכהן עד לבחירות הבאות בשנת 2018.
טמר הוא בן למשפחת מהגרים נוצרים מלבנון הנמנים עם הכנסייה האנטיוכית, שהגיעו לברזיל ב-1925. בעל תואר ראשון בעריכת דין מאוניברסיטת סאו פאולו ודוקטורט מ-Pontifical Catholic University of São Paulo. שירת כתובע, ופעמיים בתפקיד מזכיר המדינה לביטחון פנים. הוא פרופסור למשפט חוקתי וחיבר ספרים רבים בנושא.
ביוני 2016 עלו חשדות למעורבות של טמר בפרשת שוחד הקשורה בחברת הנפט הממשלתית פטרוברז. במאי 2017 פרסם העיתון הברזילאי או גלובו כי טמר ביקש לשחד את איש העסקים חוסליי בטיסטה, הבעלים של חברת הבשר JBS.
חשדות השחיתות השונות הביאו להפגנות ענק בברזיל וכוחות צבא נפרשו סביב ארמון הנשיאות בבירה ברזיליה ובמקומות נוספים בעיר, אחרי שעשרות אלפי מפגינים נגד השחיתות העלו באש את בניין משרד החקלאות ופגעו במבני ממשלה נוספים ברחבי העיר וגם בזזו את חלקם. המפגינים דרשו את התפטרותו של הנשיא מישל טמר לאחר גילויים, כולל הקלטות, שמצביעים כי היה מעורב לכאורה במתן שוחד. טמר עצמו החליף את הנשיאה דילמה רוסף שהודחה באוגוסט 2016 באשמת שימוש לא חוקי בכספים. הצבת כוחות צבא ברחובות מעוררת בברזילאים רבים אי נחת גדולה, בהתחשב בדיקטטורה הצבאית ששלטה במדינה בשנים 1964-1985.
בדצמבר 2018 הומלץ להגיש נגד טמר כתב אישום בעוון שחיתות. במאי 2019 הוא הסגיר את עצמו לרשויות.
שמעון מזרחי

חיים אישיים

נישא לציפורה קרסו, ונולדו להם שני ילדים, שי (משה), עורך דין, ושופט בבית משפט השלום, ומיכל. בעשור הראשון של המאה ה-21 התגרשו. חתנו רו"ח יורם בן חיים מונה כחבר דירקטוריון במכבי תל אביב.
בשנת 2008 ענבר בארי, עורכת דין ומגשרת, וקצינת נפגעים במילואים, הייתה לבת זוגו ומזרחי עבר להתגורר בעקבותיה בבנימינה. בשנת 2016 נפרדו ומזרחי שב להתגורר בתל אביב.
סקס והעיר הגדולה 2

תקציר העלילה

עלילת הסרט מתרחשת שנתיים לאחר סיום הסרט הקודם וסמנתה (קים קטרל) שהגיעה לגיל 52 מתמודדת עם גיל הבלות ומנסה להילחם בתופעות בעזרת הורמונים וספרה של סוזן סאמרס. קרי (שרה ג'סיקה פרקר) משמשת כשושבינה בחתונתם של סטנפורד (ווילי גרסון) ואנתוני (מריו קנטוני). מירנדה (סינת'יה ניקסון) מתפטרת מעבודתה ושרלוט (קריסטין דייוויס) מתקשה להתמודד עם שתי בנותיה הקטנות וחושבת שהארי (אוואן הנדלר) נדלק על העוזרת, ארין (אליס איב). קרי מאוכזבת ממתנת יום הנישואין שביג (כריס נות') מביא לה וחושבת שיחסיהם הגיעו לנקודת משבר. סמנתה נפגשת עם שייח' ערבי שמציע לה לבחון בית מלון חדש שהוא מייחצן באבו דאבי והיא לוקחת את הבנות איתה. במכס לוקחים לסמנתה את כל ההורמונים והיא מתקשה להתמודד עם גלי החום. קרי פוגשת שם את איידן (ג'ון קורבט), אהובה מהעבר, ולאחר ארוחת ערב משותפת השניים מתנשקים. היא מספרת לביג שלא יודע איך להגיב. במקביל, ספרה החדש של קרי מקבל ביקורות רעות וסמנתה שפוגשת איש עסקים אליו היא נמשכת, מקיימת איתו יחסי מין על החוף ונעצרת. בגלל המבוכה עם המשטרה, השייח' חוזר בו מההצעה לעבוד עם סמנתה ומגרש אותם מהמלון.
לאחר חזרתה לשגרה, קרי מפחדת שביג יעזוב אותה אך מגלה שהוא החליט להשקיע בנישואיהם וקנה לה טבעת יהלום. ארין, המטפלת של שרלוט, מתגלה כלסבית כך שהיא לא חושדת בהארי יותר. מירנדה מתחילה עבודה חדשה שם היא מוערכת יותר. סמנתה המשיכה את מערכת יחסיה עם איש העסקים שפגשה.

פסקול הסרט

ב-25 במאי 2010 שוחרר פסקול הסרט שכלל 18 רצועות מאמנים שונים וביניהם אלישיה קיז וסינדי לאופר. הפסקול נכנס למקום ה-13 ברשימת 200 האלבומים של מצעד הבילבורד.

סרט המשך

בדצמבר 2016 הוכרז כי אושר תסריט עבור הסרט השלישי וכי הדמויות הראשיות חתמו על השתתפותן בסרט. צילומי הסרט עדיין לא החלו ובספטמבר 2017 סיפרה שרה ג'סיקה פרקר בראיון לרשת "אקסטרה" כי הסרט השלישי לא יצא לפועל. לאחר שצצו שמועות שהסיבות לביטול הסרט הם דרישותיה המוגזמות של השחקנית קים קטרל השחקנית הגיבה ברשת טוויטר שהדרישה היחידה שלה הייתה שלא רצתה מעולם להשתתף בסרט נוסף.
קובי עובדיה

קובי עובדיה (נולד ב-14 במאי 1982) הוא סופר ישראלי.

ביוגרפיה

קובי עובדיה נולד בדימונה, הילד הרביעי במשפחה, ולו ארבע אחיות. בגיל 6 עבר עם משפחתו לפתח תקווה, מעבר שהשפיע עליו ועל יצירתו רבות. הוריו, ילידי מרוקו, הם יוסי עובדיה ואשת העסקים ירדנה עובדיה. הוא שירת בצה"ל בהנדסה קרבית בתור חובש בין השנים 2000 ל-2003.
למד קולנוע והתמחה בתסריטאות במכללה התל אביבית לאמנויות ״מנשר״. בשנה האחרונה ללימודיו התגלה על ידי ד"ר אורית מיטל בשיעורי כתיבה יוצרת. הוא עזב את תחום הקולנוע, והחליט לכתוב את ספר הביכורים שלו, ״העונה האחרונה של מוטי ביטון״. הספר ראה אור בינואר 2013 בהוצאת ״כתר״, בעריכתה של יערה שחורי, ביוזמה הממשלתית של ״קסת״, עריכת ספרי ביכורים.
קובי עובדיה נבחר על ידי המוסף "7 לילות" של העיתון "ידיעות אחרונות" לאחד משמונת הסופרים הצעירים המבטיחים.
"העונה האחרונה של מוטי ביטון" נבחר לאחד מעשרת הספרים הטובים של 2013 על ידי "טיים אאוט", "נענע10" והמוסף "7 לילות".
בסוף 2014 נסע עובדיה לסן פרנסיסקו, שם כתב את ספרו השני, "2007", בפרק זמן של 60 יום, שבמהלכם, לדבריו, היה שרוי בהארה רוחנית שגרמה לו לכתוב את הספר. הספר ראה אור בדצמבר 2015 בהוצאת כנרת זמורה ביתן, בעריכתה של תמר ביאליק.
בדצמבר 2015 יצא מהארון בכתבה נרחבת בעיתון "ידיעות אחרונות", שם סיפר שהיה חמש שנים בן זוגו של הבמאי ומייסד ליין המסיבות המזרחיות הגאות "אריסה", עומר טובי.
נסורת

נסורת היא שבבי עצים הנותרים אחרי ניסור עץ. הנסורת יכולה להיווצר גם על ידי בעלי חיים מסוימים שחיים בעץ. הנסורת יכולה להוות סכנה בריאותית ותעשייתית ולעודד התפשטות דליקות. אולם, יש גם שימושים מועילים לנסורת.

שימושים

הנסורת נמכרת לצורך ריפוד לולים ותאי סוסים, ספיגת שמנים ונוזלים ועישון דגים. הנסורת משמשת גם ליצירת עיסת עץ, וכן היא משמשת גם במיצגים אמנותיים, כמו רכבות מינאטוריות.
הנסורת משמשת לייצור פחם, והתיעוד הראשון לשימוש כזה הוא של הנרי פורד, מייסד חברת הרכב פורד.
דן קצין

ביוגרפיה

קצין עלה מארצות הברית והתאמן בקבוצת ברית מכבים עתיד.

1970

באליפות ישראל בשחייה לנוער שנערכה בקיבוץ כפר בלום בספטמבר 1970 זכה קצין במדליית זהב במשחה ל-200 מטר חזה בתוצאה של 2:48.4 דקות. חודש לאחר מכן, באליפות ישראל בשחייה שנערכה בבת גלים בחיפה באוקטובר הוא זכה במדליית ארד, במשחה ל-200 מטר חזה בתוצאה של 2:49.0 דקות, אחרי יואל קנדה (2:46.9 דקות) ורמי יהודאי (2:48.3 דקות).

1971

בתחרות שנערכה בבריכת גלי גיל ברמת גן ביוני 1971 קבע קצין במשחה ל-200 מטר חזה שיא ישראלי חדש לנוער של 2:46.6 דקות. חודש לאחר מכן, בתחרות שנערכה באותה בריכה ביולי אותה שנה הוא שיפר במשחה ל-200 מטר חזה את שיאו הישראלי לנוער והעמידו על 2:45.6 דקות.
בתחרות שנערכה באוגוסט אותה שנה קבע קצין במשחה ל-200 מטר חזה שיא ישראלי חדש של 2:39.2 דקות שיפור לשיא של יואל קנדה (2:40.1 דקות).

אלוף ישראל

באליפות ישראל בשחייה שנערכה באוקטובר אותה שנה זכה קצין במדליית זהב במשחה ל-200 מטר חזה בתוצאה של 2:46.1 דקות, לפני גרשון שפע (2:48.6 דקות) וגדעון לוי מהפועל כפר הנשיא (2:55.1 דקות).

1972

באליפות ישראל בשחייה שנערכה במכון וינגייט בסוף ספטמבר 1972 זכה קצין בשתי מדליות כסף, במשחה ל-100 מטר חזה בתוצאה של 1:18.9 דקות, אחרי בועז פלדי מהפועל שמיר (1:14.7 דקות) ולפני ארז הנדלמן מהפועל תל אביב (1:20.5 דקות) ובמשחה ל-200 מטר חזה בתוצאה של 2:51.5 דקות, אחרי בועז פלדי (2:47.0 דקות) ולפני סמי הירשהורן מהפועל טבעון (2:51.6 דקות).
ז'וזפ ליואיס נונייס

ז'וזפ ליואיס נונייס אי קלֶמֶנטֶה (בקטלאנית: Josep Lluís Núñez i Clemente; השם המקורי והספרדי הוא חוסה לואיס נונייס קלמנטה, José Luis Núñez Clemente;‏ 7 בספטמבר 1931- 3 בדצמבר 2018) היה נשיא מועדון הכדורגל ברצלונה בין שנת 1978 לבין 2000. נונייס נבחר לתפקיד ב-1 ביולי 1978 על אף שלא היה לו קשר קודם עם המועדון. מטרתו העיקרית הייתה לבסס את מעמד המועדון כמועדון כדורגל ברמה עולמית ולהעניק לו יציבות כלכלית.
נונייס היה אחראי על הקבוצה בתקופתה המוצלחת ביותר מבחינת תארים. בתקופתו זכו ארבע קבוצות המועדון ב-176 תארים - 30 בכדורגל, 36 בכדורסל, 65 בכדוריד ו-45 בהוקי רולר. ב-1999, שנת חגיגות המאה של המועדון, הוכתרו כל ארבע הקבוצות כאלופות ספרד. כמו כן, קבוצת הכדורגל זכתה בגביע אירופה ב-1992.
בתקופתו כנשיא גדל מספר חברי המועדון מ-77,905 ל-106,000, מה שהוביל להחלטה להרחיב את אצטדיון המועדון, הקאמפ נואו. מספר מועדוני האוהדים גדל מ-96 המבוססים בספרד לכדי 1,300 ברחבי העולם. נונייס ייסד בסיס כלכלי למועדון ופעל להגדלת עושרו. המועדון בנה את המיני אסטדי ב-1982, את "מוזאון בארסה" ב-1984, הרחיב את הפלאו בלאוגרנה ופתח את אקדמיית הנוער של המועדון, "לה מאסיה".
בשתי הבחירות המחודשות הראשונות לתפקיד נבחר נונייס פעמיים ללא אופוזיציה. ב-1988 נאלץ נונייס להתמודד עם התנגדות השחקנים עצמם, שהוביל לשיחרור רוב השחקנים, מלבד השוער אנדוני זוביזרטה. לאחר מכן, החתים נונייס את יוהאן קרויף לתפקיד המאמן, והוא הנהיג את הקבוצה לתקופה המוצלחת ביותר שלה בהיסטוריה. הקבוצה בתקופה נודעה בשם "קבוצת החלומות".
ב-1989 ניצח בבחירות את יריבו, סישטה קמברה, וב-1993 נבחר מחדש פעם נוספת ללא אופוזיציה. בשנה שלאחריה ייסד את קרן המועדון שמטרתה למנוע את העברת המועדון לידיים פרטיות.
מחלוקות שונות עם קרויף הובילו לעזיבתו, ומאז נאלץ להתמודד נונייס עם התנגדות רבה. ב-1997 הוא נבחר מחדש בפעם האחרונה, לאחר ניצחון על יריבו אנחל פרנאנדז. חודשים לאחר מכן, הוא עבר הצבעת אי-אימון שנפתחה על ידי זרם שהונהג על ידי ז'ואן לאפורטה, נשיא המועדון לעתיד. אי הצלחת הקבוצה בסוף שנות ה-90 הובילה לעזיבתו ב-2000, 22 שנה לאחר שמונה לראשונה לתפקיד.
בתקופת נשיאותו, הוטחה בו ביקורת על כך שסירב להעניק משכורות גבוהות לשחקני מפתח, שהוביל לעזיבת שחקנים כגון ברנד שוסטר, רונאלדו, לואיש פיגו ודייגו מראדונה.
קניין רוחני

אמנת קניין רוחני בינלאומית

מאז סוף המאה ה-19, יש שורה של אמנות בינלאומיות שמגנות על קניין רוחני. אלה הן אמנת ברן משנת  1886, שעסקה בזכויות יוצרים, ואמנת פריז משנת 1883, שעסקה בקניין תעשייתי, כלומר פטנטים וסימני מסחר. כיום, המסגרת הבינלאומית המרכזית בתחום הקניין הרוחני היא הסכם טריפס (trade-related aspects of intellectual property rights), ההסכם שהוא חלק מהמסגרת של ארגון הסחר העולמי שנחתמו בשנת 1994. ההסכם מכיל את אמנות ברן ופריז, ומרחיב אותן, תוך הגדרה של תנאי מינימום לקניין רוחני, תוך הכרה בזכויות שונות בתחום הקניין הרוחני ובהן: פטנטים, סימני מסחר, זכויות יוצרים ועוד. חשיבותו של הסכם טריפס מבחינת הקניין הרוחני נובעת בעיקר ממספר המדינות שהן צד להסכם – כיום מרבית מדינות העולם מחויבות להסכם. הסכם טריפס קשר את ההגנה על קניין רוחני להסדרי הסחר הבינלאומיים, כך שמדינה אשר לא מקיימת את המינימום של התנאים להגנה על קניין רוחני המוגדרים בהסכם חשופה לסנקציות בתחום הסחר הבינלאומי.

ענפי משפט משיקים

נוסף על דיני הקניין הכלליים, הקניין הרוחני משיק גם לתחום דיני עשיית עושר ולא במשפט, בהיבטים בהם הפגיעה בקניין הרוחני מניבה פרי למי שאינו בעל הקניין, כאשר רווח זה אינו כדין. השקה קיימת גם עם תחום דיני ההגבלים העסקיים (באשר ליצירת הסדר כובל), וכן עם תחום העוולות המסחריות. תיחום הגבולות בין הענפים מעורר קשיים משפטיים מורכבים, ונדון ארוכות בפסיקה ובספרות המחקרית.
בן בוטבול

קריירה

בוטבול החל לשחק כדורגל במחלקת הנוער של מ.ס. אשדוד, וב-23 בספטמבר 2008 ערך את הופעת הבכורה שלו בקבוצה הבוגרת של המועדון, כשנכנס כמחליף בהפסד 0–1 להכח עמידר רמת גן במסגרת גביע הטוטו. ב-2 במאי 2009 ערך את הופעת הבכורה שלו בליגת העל, כשפתח בהרכב בהפסד 0–3 לבני יהודה תל אביב. בעונת 2010/2011 צורף בוטבול באופן קבוע לסגל הקבוצה הבוגרת ושותף ב-14 משחקי ליגה, ברובם עלה כמחליף. ב-26 בנובמבר 2011 הבקיע את שער הבכורה שלו בקריירה, בניצחון 2–0 נגד הפועל באר שבע. בסך הכל ערך 25 הופעות ליגה בעונת 2011/2012 והיה שותף להעפלה של הקבוצה לפלייאוף העליון. בעונת 2012/2013 ערך 21 הופעות בליגת העל.
ב-17 בספטמבר 2013 הושאל בוטבול להפועל ירושלים מהליגה הלאומית עד לסיום העונה. ב-23 בספטמבר 2013 ערך את הופעת הבכורה שלו במועדון, בניצחון 3–1 נגד מכבי יבנה. ב-6 בדצמבר 2013 הבקיע את שער הבכורה שלו במדי הפועל ירושלים, בתיקו 1–1 נגד מכבי נתניה, ואת העונה הוא סיים עם שני שערים ב-26 הופעות ליגה.
בקיץ 2014 חזר בוטבול לליגת העל כאשר הצטרף להפועל עכו בהשאלה עד לסיום העונה. לאחר שלא מצא את מקומו בקבוצה ולא שותף במשחקיה, בינואר 2015 חתם במכבי הרצליה עד לסיום העונה.
ב-3 בספטמבר 2015 שוחרר בוטבול ממועדון ספורט אשדוד וחתם במכבי שעריים מליגה א' דרום. בוטבול היה שותף לחזרה של המועדון לליגה הלאומית אחרי 23 שנים בליגות הנמוכות. בעונת 2016/2017 זכה עם הקבוצה בגביע הטוטו של הלאומית.
ב-18 ביולי 2017 חתם בוטבול במ.ס. דימונה מליגה א' דרום, וב-18 בנובמבר 2017 עבר למ.ס. כפר קאסם מאותה הליגה.
ב-29 במאי 2018 חתם בוטבול בקבוצת הפועל אדומים אשדוד מליגה א'.
ב-16 ביולי 2019 חתם בוטבול במכבי עירוני שדרות מליגה ב'.

חיים אישיים

ב-20 באוגוסט 2014 התחתן בוטבול עם אדווה פרג.
ציוד לרכיבת אופניים

כדי לעסוק ברכיבה על אופניים אין צורך בציוד מיוחד, אך עיסוק מקצועי ברכיבה דורש ציוד לרכיבה, תחזוקת האופניים ועוד.

מכנס רכיבה

מכנס הרכיבה הוא פריט חשוב ביותר כיוון שתפקידו הוא למנוע שיפשופים הנוצרים כתוצאה מהחיכוך בין רגלי הרוכב לאוכף. בתחילת המאה ה-20 היו הרוכבים מניחים אומצה נאה על מנת להקטין את החיכוך וליצור שכבת ריפוד בין האוכף לרוכב. את האומצה החליף עור של צבי (שמואה) שנתפר לבטנת המכנס וכיום בכל מכנס רכיבה יש ספוג או ג'ל שמטרתו למנוע כאבים בעכוז ושפשופים.
רוכבים מקצועיים לובשים מכנסיים בעלי כתפיות (בּיבּ) על מנת שלא יהיה לחץ על בטן הרוכב.

קסדה

בעוד בעולם הרכיבה הלא מקצועית ניטש ויכוח לגבי הצורך בקסדה, לרוכבים מקצוענים הקסדה היא פריט חובה על פי חוקי איגוד האופניים הבינלאומי. תפקיד הקסדה הוא להגן על הראש. כיום הקסדות קלות מאוד ובעלות צורה אווירודינמית. רוכבים רבים קושרים בנדנה, שתפקידה לספוג זיעה, מתחת לקסדה.

כפפות

כפפות הן פריט חשוב ברכיבה כיוון שהרוכב נשען על ידיו פרק זמן ארוך, אך עם זאת אסור שתיווצר תחושת נימול והרדמות בידיים כיוון שרגישותן הכרחית לעצירה. רגישות האצבעות היא גם הסיבה שמרבית הכפפות חתוכות ומותירות את קצות האצבעות חשופים. ברכיבה בקבוצה גדולה, כגון במרוץ כביש, לחיצה לא זהירה על הבלמים תוביל לתאונה גדולה, היות שהרוכבים צמודים כדי לחסוך באנרגיה.

נעליים

נעלי רכיבה השתפרו משמעותית בשני העשורים האחרונים. הנעל עוצבה כך שמקסימום אנרגיה מרגל הרוכב תועבר לדוושה. כאשר רוכבים ללא נעל רכיבה ייעודית, האנרגיה המועברת לדוושה מקורה רק בעת הורדת הרגל כלפי מטה (לחץ פטישי). כאשר מחברים נעל רכיבה לדוושה, גם האנרגיה שהרוכב משקיע כאשר הרגל מבצעת תנועה כלפי מעלה מועברת לדוושה והרוכב "מרוויח" הרבה אנרגיה. לפני חיבור הנעל לדוושה היו בתי דוושות אליהם הייתה מוכנסת נעל רגילה ונקשרת ברצועה. בתי דוושה אלה (בסקט) היו לא בטיחותיים וגרמו לנפילות רבות. כיום נפוצים מספר מנגנונים רב שמקורם בנעלי סקי, והם מאפשרים שחרור מהיר של הרגל מהדוושה.